J. Brocka, poslanec: (2002-03-15):
M. Andel, podpredseda NR SR: Ďakujem veľmi pekne, pán kolega. Dámy a páni, uzatváram rozpravu o tomto bode nášho rokovania. Pýtam sa pána poslanca Orosza, či chce zaujať stanovisko. Nech sa páči. L. Orosz, poslanec: Ďakujem pekne, pán podpredseda. Potrebujem zaujať stanovisko, lebo zazneli viaceré pozmeňujúce návrhy. Čo sa týka pozmeňujúcich návrhov pána poslanca Prokopoviča, chcem povedať, že predložil štyri pozmeňujúce návrhy. Tri z nich idú nad rámec návrhu zákona, ale napriek tomu vyjadrujem s nimi súhlas už aj z toho dôvodu, že keby sa trebárs pozmeňujúci návrh pod bodom 2 nerealizoval teraz, tak by bolo potrebné do zákona o štátnej službe vstúpiť pravdepodobne budúci týždeň pri rokovaní o zákone o Súdnej rade. Čo sa týka pozmeňujúceho návrhu pod bodom 3, svojím spôsobom nadväzuje na veci, ktoré sú obsiahnuté v spoločnej správe a s ktorým sme ako navrhovatelia vyjadrili súhlas. Čo sa týka pozmeňujúceho návrhu pod bodom 4, ide o závažnú zmenu, lebo ide o zmenu ďalšieho zákona, ktorý však bezprostredne súvisí so zákonom o štátnej službe. Ide o postavenie predsedu Úradu pre štátnu službu a ide o zosúladenie zákona o štátnej službe s tzv. kompetenčným zákonom, čiže zákonom č. 575/2001 Z. z. o organizácii činnosti vlády a organizácii ústrednej štátnej správy, ktorý bol prijatý až po tom, ako bol prijatý zákon o štátnej službe. Čo sa týka pozmeňujúcich návrhov pána poslanca Rusnáka Štefana, treba povedať, že ide o 5, nie 6 pozmeňujúcich návrhov. Tam je zlé číslovanie. Ony sa vlastne týkajú riešení, ktoré sú obsiahnuté v spoločnej správe. Ak už hovorím o spoločnej správe, tak v spoločnej správe je viacero pozmeňujúcich návrhov z toho dôvodu, že zákon o štátnej službe nereagoval na špecifiká výkonu štátnej služby v zahraničí, teda realizovanú zamestnancami rezortu ministerstva zahraničných vecí v cudzine. Nereagoval z toho dôvodu, že pôvodne bola predstava, že táto oblasť bude upravená osobitným zákonom. Ale keďže tak sa nestalo, tak v záujme toho, aby sa zabezpečila aplikácia zákona v praxi, je potrebné urobiť adekvátne úpravy v zákone o štátnej službe. Čo sa týka pozmeňujúcich návrhov pána poslanca Rusnáka, tak navrhuje iné a lepšie riešenie, to chcem zdôrazniť, ako je v spoločnej správe. Jeho pozmeňujúce návrhy sa týkajú bodov 15, 16, 17 a 23, ktoré sú v spoločnej správe. Odporúčam, aby sme tieto pozmeňujúce návrhy, ktoré sú v spoločnej správe, neschválili, pretože návrhy pána poslanca Štefana Rusnáka sú lepšie. Keď už som pri spoločnej správe, tak chcem zároveň odporučiť vám, kolegyne, kolegovia, aby ste bod 18 spoločnej správy, ktorý sa navrhuje schváliť, neschválili. Samozrejme, v tejto súvislosti je to potrebné vyňať na samostatné hlasovanie. Čo sa týka ostatných odporúčaní gestorského výboru, s nimi sa skupina navrhovateľov stotožňuje. Čo sa týka pozmeňujúcich návrhov, ktoré predložil pán poslanec Benkovský, chcem povedať, že neboli prekonzultované s navrhovateľmi, a mám obavy, že nie sú legislatívne dotiahnuté. Je to môj bezprostredný pohľad na ne, ale mám pocit, že by mohli spôsobiť potom nepriechodnosť zákona najmä vo fáze jeho posudzovania Kanceláriou prezidenta Slovenskej republiky. Takže z toho pohľadu by som neodporúčal, aby sme za ne hlasovali. Čo sa týka vystúpení pána poslanca Tatára, čiastočne aj pána poslanca Brocku, nechcem v tejto chvíli nejako osobitne polemizovať s vystúpením Petra Tatára. O týchto veciach sme hovorili už aj na rokovaní finančného výboru. Myslím si, že nás spája jedna myšlienka, a to je tá myšlienka, aby lepšie fungoval štát, aby sa lepšie plnili jeho funkcie, aby bola väčšia spokojnosť občanov. Prirodzene, rozdiel je v tom, ako toto dosiahnuť. K tomu, aby sme to dosiahli, sa treba zamyslieť, prečo je v súčasnosti nízka kvalita výkonu štátnej správy. A zamyslieť sa aj nad tým, prečo odchádzali a ďalej odchádzajú kvalitní ľudia zo štátnej správy a zo štátnej služby. Prirodzene, táto naša novela nie je v tomto smere všeliekom, ale je zlepšením určitých vecí, aby sa takéto javy už neobjavovali. Myslím si, že predstava pána poslanca Tatára o fungovaní štátu je minimálne naivná. Z hľadiska toho, že všetko bude fungovať bez toho, aby štát na to vytvoril adekvátne podmienky. Možno by sa stačilo zamyslieť nad tým, aké v súčasnosti štát vynakladá náklady na externú činnosť externých odborníkov len zato, že nie je schopný prostredníctvom interných pracovníkov kvalitne a na požadovanej úrovni zabezpečovať niektoré vysoko odborné činnosti. Je to práve z toho dôvodu, že nie sú vytvorené na to dostatočné materiálne podmienky predovšetkým v platovej oblasti. Ak sa toto nezmení, tak sa ten stav bude prehlbovať. Prirodzene, zmenu vo fungovaní štátu je potrebné vyvolať aj inými zmenami, zmenami iných právnych predpisov. Je to potrebné vyvolať aj organizačnými zmenami a reformami v jednotlivých rezortoch, ale toto je právny predpis, ktorý ustanovuje základné pracovné práva a povinnosti zamestnancov štátnej služby, ktorí vždy boli, sú a budú potrební na to, aby štát kvalitne plnil svoje funkcie. Na základe týchto skutočností si vás dovolím, vážené kolegyne, kolegovia, požiadať o to, aby ste podporili tento návrh zákona v znení spoločnej správy a v znení tých pozmeňujúcich návrhov, ku ktorým som sa vyjadril kladne. Ďakujem pekne. J. Migaš, predseda NR SR: Panie poslankyne, páni poslanci, skôr ako dám slovo spravodajcovi k tomuto bodu, žiadam poslancov, aby prišli do rokovacej miestnosti, budeme hlasovať o tomto zákone a o elektronickom podpise. Čiže žiadam poslancov, aby prišli do rokovacej miestnosti. Pán spravodajca, nech sa páči, máte záverečné slovo k zákonu o štátnej službe. A potom by sme pristúpili k hlasovaniam k dvom zákonom, to znamená k zákonu o štátnej službe a o elektronickom podpise. Ešte raz opakujem, žiadam poslancov, aby prišli do rokovacej miestnosti. F. Halmeš, poslanec: Ďakujem za slovo, pán predseda. Chcel by som bezprostredne pred hlasovaním upozorniť na súvislosti pozmeňujúcich návrhov. Pán predseda, chcel by som vás požiadať, či by som nemohol svoje záverečné slovo povedať bezprostredne pred hlasovaním, ak je to možné. Alebo ho mám hovoriť teraz? (Reakcia z pléna.) Dobre. J. Migaš, predseda NR SR: Skončila sa rozprava. F. Halmeš, poslanec: Dobre. Dobre... J. Migaš, predseda NR SR: Pristúpime k hlasovaniu, čiže nech sa páči. F. Halmeš, poslanec: Chcel som povedať len aktuálne súvislosti. Predovšetkým chcem zvýrazniť, že v rozprave vystúpilo päť poslancov, z toho traja predložili konkrétne pozmeňujúce návrhy. Neobjavil sa návrh na uznesenie a ani návrh na vrátenie zákona predkladateľovi alebo stiahnutie zákona z rokovania. Všetky tri pozmeňujúce návrhy sa týkajú zmien či už pozmeňujúcich návrhov, ktoré sú obsiahnuté v spoločnej správe, alebo návrhu zákona samotného. K filozofii zákona, aj keď tá aktuálnosť v druhom čítaní je už výrazne nižšia, diskutovali dvaja poslanci. Pán poslanec Tatár poukázal na to, že výhody, ktoré sa v tomto návrhu zákona pre štátnych zamestnancov ustanovujú, nevedú a nemajú priamu súvislosť na zvyšovanie výkonnosti pracovníkov štátnej správy, nespružňujú štátnu správu a nevedú k väčšej efektívnosti. Nenavrhol však riešenie tejto aktuálnej otázky a nedal návrh na stiahnutie návrhu zákona. Pán poslanec Brocka síce vo svojom vystúpení navrhol, aby sme sa rozhodli oddialiť účinnosť zákonov, ktoré súvisia aj so Zákonníkom práce, teda zákonom o štátnej službe a verejnej službe. Ale takýto návrh nebol podaný, a preto tiež nebudeme o tomto návrhu zákona hlasovať. Keďže všetky pozmeňujúce návrhy k zákonu boli, predpokladám, doručené do lavíc a poslanci ich mali k dispozícii, navrhujem, pán predseda, aby sme hlasovali tak, ako som to uviedol. J. Migaš, predseda NR SR: Nech sa páči. F. Halmeš, poslanec: Takže. Gestorský výbor... J. Migaš, predseda NR SR: Vy ste už skončili, pán spravodajca? Skončili ste, áno? F. Halmeš, poslanec: Skončil som, môžem uvádzať hlasovanie. J. Migaš, predseda NR SR: Dobre. Počkajte chvíľu, prídu poslanci a potom zopakujete, pán spravodajca, spôsob hlasovania o jednotlivých bodoch. Len chvíľu počkajte. Žiadam poslancov a poslankyne, aby prišli do rokovacej miestnosti, budeme hlasovať. Budeme hlasovať najprv o zákone o štátnej službe a potom o elektronickom podpise. Žiadam aj podpredsedov Národnej rady, aby prišli do rokovacej miestnosti. Ešte raz, aj predsedovia výborov nech prídu do rokovacej miestnosti, budeme hlasovať. Podpredsedovia Národnej rady tiež. (Pauza pre nedostatočný počet poslancov v rokovacej sále.) J. Migaš, predseda NR SR: Ešte raz žiadam aj predsedov výborov, aj podpredsedov Národnej rady, aby prerušili rokovania a akcie, ktoré momentálne majú, aby prišli do rokovacej miestnosti a zúčastnili sa na hlasovaní. (Pokračovanie pauzy pre nedostatočný počet poslancov v rokovacej sále.) J. Migaš, predseda NR SR: Panie poslankyne, páni poslanci, zaujmite miesta v rokovacej miestnosti, budeme hlasovať o zákone o štátnej službe, potom o elektronickom podpise. Nech sa páči, pán spravodajca, uveďte hlasovanie. Budeme hlasovať. F. Halmeš, poslanec: Ďakujem. Vážené panie poslankyne, vážení páni poslanci, budem uvádzať hlasovanie o návrhu zákona po skončení rozpravy s tým, že som uviedol, že na základe odporúčania gestorského výboru pre sociálne veci a bývanie odporúčame hlasovať spoločne o bodoch 1, 2, 3, 5, 6, 7, 8, 9, 10, 11, 12, 13, 19, 21, 22, 24, 25, 27, 28, 29, 30, 31 s odporúčaním schváliť ich. Neprečítal som bod č. 18, lebo bol navrhnutý v rozprave na samostatné hlasovanie, na vyňatie z hlasovania. To znamená, že o bodoch, ktoré som prečítal, gestorský výbor odporúča hlasovať spoločne a odporúča ich schváliť. Prosím, pán predseda, aby sme o nich hlasovali. J. Migaš, predseda NR SR: Panie poslankyne, páni poslanci, hlasujeme o navrhnutých bodoch s odporúčaním gestorského výboru schváliť ich. Okrem bodu 18, o tom budeme hlasovať osobitne. Hlasujeme, panie poslankyne, páni poslanci, ako ich uviedol pán spravodajca. Gestorský výbor odporúča tieto body schváliť. (Hlasovanie.) Prítomných je 78 poslancov, za 72, proti nikto, zdržali sa 4, nehlasovali 2. Konštatujem, že sme tieto body schválili. Nech sa páči ďalej. F. Halmeš, poslanec: Ďalej gestorský výbor navrhol osobitne hlasovať o bodoch 15, 16, 17 a 23 s odporúčaním schváliť ich, ale príslušný paragraf rokovacieho poriadku mi umožňuje upozorniť na súvislosť, že boli podané pozmeňujúce návrhy, ktoré aj podľa návrhu predkladateľa sú lepšie. J. Migaš, predseda NR SR: Hlasujeme o uvedených bodoch. Hlasujeme o bodoch, ktoré uviedol pán spravodajca. (Hlasovanie.) Prítomných je 78 poslancov, za 1, proti 32, zdržalo sa 40, nehlasovalo 5. Konštatujem, že tieto body sme neschválili. Ďalej, pán spravodajca, nech sa páči. F. Halmeš, poslanec: Ďalej gestorský výbor odporúča hlasovať spoločne o bodoch 4, 14, 20, 26 a 32 a odporúča ich neschváliť. J. Migaš, predseda NR SR: Prezentujme sa a hlasujme. Hlasujeme. Hlasujeme. Gestorský výbor odporúča uvedené body neschváliť. (Hlasovanie.) Prítomných je 79 poslancov, za 3, proti 59, zdržalo sa 13, nehlasovali 4. Tieto body sme neschválili. Ďalej, nech sa páči. F. Halmeš, poslanec: Zostáva nám hlasovať o vyňatom pozmeňujúcom návrhu č. 18, ktorý gestorský výbor odporúčal schváliť. K tomuto bodu bol podaný pozmeňujúci návrh pána poslanca Rusnáka. J. Migaš, predseda NR SR: Hlasujeme o bode 18. Gestorský výbor odporúča tento bod schváliť. Hlasujeme o bode číslo 18, ktorý bol vyňatý na samostatné hlasovanie. Hlasujeme o bode 18. Prítomných je 74 poslancov. Je nás málo. Panie poslankyne, páni poslanci, prosím vás ešte raz, prezentujte sa a hlasujte. Stanovisko k tomuto bodu vyjadrite hlasovaním, čiže ešte raz zopakujeme hlasovanie. Hlasujeme o bode 18, ako uviedol pán spravodajca. Hlasujeme o bode 18. (Hlasovanie.) Prítomných je 77 poslancov, za nikto, proti 39, zdržalo sa 36, nehlasovali 2. Tento návrh sme neschválili. Ďalej, pán spravodajca. To sú všetky veci zo spoločnej správy, áno? Teraz k rozprave. F. Halmeš, poslanec: Áno, pán predseda. Môžeme pristúpiť k hlasovaniu o pozmeňujúcich návrhoch, ktoré boli prednesené v rozprave. Ako prvý predniesol štyri pozmeňujúce návrhy pán poslanec Prokopovič. Prosím, aby sme, keďže žiadal hlasovať samostatne, hlasovali o bode č. 1. J. Migaš, predseda NR SR: Hlasujeme o bode č. 1 pozmeňujúceho návrhu pána poslanca Prokopoviča, ktorý predniesol v rozprave. Hlasujeme o bode č. 1. Hlasujeme o bode č. 1 pána poslanca Prokopoviča. (Hlasovanie.) Prítomných je 77 poslancov, za 72, proti nikto, zdržali sa 4, nehlasoval 1. Tento pozmeňujúci návrh sme schválili. Ďalší. F. Halmeš, poslanec: Prosím hlasovať o pozmeňujúcom návrhu v bode č. 2. Ide o justičných čakateľov a vyšších súdnych úradníkov, o ich zaradenie do štátnej služby. J. Migaš, predseda NR SR: Hlasujeme o bode č. 2 pozmeňujúceho návrhu pána poslanca Prokopoviča. Hlasujeme o bode č. 2. (Hlasovanie.) Prítomných je 80 poslancov, za 73, proti nikto, zdržalo sa 5, nehlasovali 2. Aj tento návrh sme schválili. Ďalší. F. Halmeš, poslanec: Prosím hlasovať o bode č. 3 rovnakého pozmeňujúceho návrhu zákona. J. Migaš, predseda NR SR: Hlasujeme o bode č. 3. Hlasujeme. (Hlasovanie.) Prítomných 83 poslancov, za 75, proti nikto, zdržalo sa 5, nehlasovali 3. Aj tento návrh sme schválili. Ďalší. F. Halmeš, poslanec: Prosím hlasovať o bode č. 4 pozmeňujúceho návrhu, ktorý vkladá nový článok 3. J. Migaš, predseda NR SR: Hlasujeme o bode č. 4 pozmeňujúceho návrhu pána poslanca Prokopoviča. Hlasujeme. Hlasujeme o bode č. 4. (Hlasovanie.) Prítomných je 83 poslancov, za 71, proti nikto, zdržalo sa 9, nehlasovali 3. Aj tento návrh sme schválili. Ďalšie pozmeňujúce. F. Halmeš, poslanec: Ďalší súbor pozmeňujúcich návrhov predniesol pán poslanec Rusnák Štefan. Ide o 5 pozmeňujúcich návrhov, nie o 6, lebo tam je chyba v číslovaní, kto má písomne tento návrh. Pán poslanec, môžeme hlasovať spoločne o všetkých bodoch? (Reakcia poslanca.) Preto prosím, pán predseda, aby sme hlasovali spoločne o všetkých piatich pozmeňujúcich bodoch návrhu. J. Migaš, predseda NR SR: Hlasujeme o pozmeňujúcich návrhoch pána poslanca Štefana Rusnáka naraz, čiže spoločne o všetkých bodoch hlasujeme. Hlasujeme o pozmeňujúcich návrhoch pána poslanca Štefana Rusnáka. (Hlasovanie.) Prítomných je 83 poslancov, za 71, proti nikto, zdržalo sa 8, nehlasovali 4. Tieto pozmeňujúce návrhy sme schválili. Ďalej, pán poslanec. F. Halmeš, poslanec: Posledné dva pozmeňujúce návrhy predniesol pán poslanec Benkovský a žiadal o nich hlasovať samostatne. Prosím, aby sa hlasovalo o prvom pozmeňujúcom návrhu. J. Migaš, predseda NR SR: Hlasujeme o pozmeňujúcom návrhu pána poslanca Benkovského. Hlasujeme o prvom pozmeňujúcom návrhu pána poslanca Benkovského. (Hlasovanie.) Prítomných je 79 poslancov, za 26, proti 1, zdržalo sa 45, nehlasovalo 7. Tento návrh sme neschválili. Druhý. F. Halmeš, poslanec: Zostáva hlasovať o druhom pozmeňujúcom návrhu pána poslanca Benkovského. J. Migaš, predseda NR SR: Hlasujeme. Hlasujeme o druhom pozmeňujúcom návrhu pána poslanca Benkovského. (Hlasovanie.) Prítomných je 76 poslancov, za 35, proti nikto, zdržalo sa 37, nehlasovali 4. Ani tento návrh sme neschválili. Všetko? F. Halmeš, poslanec: Pán predseda, parlament rozhodol hlasovaním o všetkých pozmeňujúcich návrhoch zo spoločnej správy aj z rozpravy. Mám splnomocnenie, aby sme pokračovali v rokovaní v treťom čítaní. To znamená, že prosím o tom hlasovať. J. Migaš, predseda NR SR: Hlasujeme o tom, aby sme prešli do tretieho čítania. Hlasujeme. Hlasujeme o tom, aby sme o uvedenom zákone rokovali v treťom čítaní. (Hlasovanie.) Prítomných je 80 poslancov, za 67, proti 1, zdržalo sa 7, nehlasovalo 5. Pristúpime teda k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Nie je to tak. Vyhlasujem rozpravu za skončenú. Nech sa páči, uveďte záverečný návrh na uznesenie a budeme hlasovať. Čiže hlasujeme o zákone ako o celku, pretože neboli žiadne pozmeňujúce návrhy v rámci tretieho čítania. Prezentujme sa a hlasujme o zákone ako o celku. Hlasujeme. Hlasujeme o zákone ako o celku. (Hlasovanie.) Prítomných je 87 poslancov, za 59, proti 5, zdržalo sa 16, nehlasovalo 7. Konštatujem, že sme schválili návrh skupiny poslancov na vydanie zákona, ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov. Pán poslanec Palacka, nech sa páči, budeme hlasovať ešte o zákone o elektronickom podpise . Pán poslanec Palacka. Pán poslanec Palacka, o elektronickom podpise, nech sa páči. G. Palacka, poslanec: Ďakujem pekne, pán predseda. Vážené dámy a páni, ako ma pán podpredseda pred chvíľou upozornil, toto je už siedmy pokus o schválenie zákona o elektronickom podpise. Dovoľte mi teda, aby som odporučil hlasovať o bodoch zo spoločnej správy. Gestorský výbor odporúča o všetkých bodoch 1 až 9 hlasovať spoločne s odporúčaním schváliť ich. J. Migaš, predseda NR SR: Hlasujme. Hlasujme o uvedených bodoch s odporúčaním gestorského výboru schváliť ich. (Hlasovanie.) Prítomných je 77 poslancov, za 73, proti nikto, zdržali sa 3, nehlasoval 1. Konštatujem, že sme tieto pozmeňujúce návrhy zo spoločnej správy schválili. Ďalej, pán poslanec. G. Palacka, poslanec: Ďakujem pekne. Zdá sa, že siedmy pokus by mohol byť úspešný. Pán predseda, prosím, aby ste dali hlasovať o návrhoch, ktoré zazneli v rozprave. Ja som predložil ako jediný v rozprave päť pozmeňujúcich návrhov. Predtým, než by sme ich odhlasovali, chcem ešte upozorniť ctených kolegov, že v bode 2 pri prepise došlo k omylu. Namiesto slova „podpisu“ tam má byť „komunikácie“. Teda prečítam ešte raz bod 2 z môjho pozmeňujúceho návrhu: V § 1 ods. 2 sa v oboch prípadoch vypúšťajú slová „v rámci elektronickej komunikácie“. Prosím, aby sme o bodoch 1 až 5 hlasovali spoločne. J. Migaš, predseda NR SR: Hlasujeme o bodoch 1 až 5 spoločne s tým, že pán poslanec upresnil bod 2, aké má mať znenie. Hlasujeme o bodoch 1 až 5 spoločne. Hlasujeme. (Hlasovanie.) Prítomných je 77 poslancov, za 74, proti nikto, zdržali sa 3, všetci hlasovali. Tieto pozmeňujúce návrhy pána poslanca sme schválili. G. Palacka, poslanec: Ďakujem pekne. Tým sme vyčerpali všetky pozmeňujúce návrhy a na základe odporúčania výboru navrhujem, aby sme prešli do tretieho čítania. J. Migaš, predseda NR SR: Hlasujeme o tom, aby sme prešli do tretieho čítania. Hlasujeme. (Hlasovanie.) Prítomných je 82 poslancov, za 71, proti nikto, zdržalo sa 8, nehlasovali 3. Prešli sme do tretieho čítania. Pýtam sa, či sú legislatívnotechnické pripomienky v rámci tretieho čítania podľa § 85 rokovacieho poriadku. Nie je to tak. Vyhlasujem rozpravu v rámci tretieho čítania za skončenú. Budeme hlasovať o zákone ako o celku. Prezentujme sa a hlasujme. (Hlasovanie.) Prítomných je 79 poslancov, za 72, proti nikto, zdržalo sa 6, nehlasoval 1. Konštatujem, že sme uvedený zákon schválili . (Potlesk.) Panie poslankyne, páni poslanci, začneme rokovať o návrhu poslanca Národnej rady Slovenskej republiky Romana Vavríka na vydanie zákona, ktorým sa mení a dopĺňa zákon č. 313/2001 Z. z. o verejnej službe . O tomto zákone otvoríme rozpravu a budeme hlasovať až na budúci týždeň. Návrh zákona ste dostali pred prvým čítaním ako tlač 1259 a spoločnú správu výborov schválenú gestorským výborom máte ako tlač 1259a. Dávam slovo poslancovi Romanovi Vavríkovi a prosím ho, aby návrh zákona odôvodnil. Nech sa páči, pán poslanec. R. Vavrík, poslanec: Vážený pán predseda, vážené kolegyne, kolegovia, pokúsim sa byť stručný. Dovoľte mi, aby som vám predložil pod tlačou 1259 návrh na vydanie zákona, ktorým sa mení a dopĺňa zákon č. 313/2001 Z. z. o verejnej službe. Na základe právnych noriem, a to zákona o verejnej službe, Zákonníka práce, zákona o hasičskom a záchrannom zbore, ktoré boli prijaté v priebehu minulého roku, vznikol predpoklad rozdielnych pracovných podmienok pre zamestnancov mestských hasičských a záchranných zborov a príslušníkov Hasičského a záchranného zboru Slovenskej republiky. Ide najmä o dĺžku pracovného času a jeho rozdelenie, platové a sociálne podmienky, a to i napriek tomu, že charakter pracovných činností je pri oboch skupinách identický, a to záchrana životov, zdravia a majetku pred účinkami rôznych mimoriadnych udalostí. Identický charakter práce zamestnancov mestských hasičských a záchranných zborov a príslušníkov Hasičského a záchranného zboru Slovenskej republiky vyplýva z prenesenej kompetencie štátnej správy na obec, a to novelizáciou zákona Národnej rady č. 126/1985 Zb. o požiarnej ochrane. Už celé desaťročie dokazuje príklad mestských hasičských a záchranných zborov schopnosť samosprávy zodpovedne organizovať a riadiť prenesený výkon štátnej správy. Na vytvorenie identických pracovných podmienok pre rovnakú skupinu pracovných činností hasičov si vás preto dovoľujem požiadať o podporu pri prerokúvaní novely zákona o verejnej službe. Pán predsedajúci, toľko stručne v úvodnom slove. Ďakujem všetkým za pozornosť. J. Migaš, predseda NR SR: Ďakujem pekne, pán poslanec. Teraz by som poprosil spoločného spravodajcu pána Františka Halmeša, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru. F. Halmeš, poslanec: Vážený pán predseda, dámy a páni, predkladám vám stanovisko gestorského výboru, ktorý zhrnul stanoviská ostatných výborov, ktoré prerokovali tento návrh zákona s tým, že písomná spoločná správa je k dispozícii všetkým poslancom v laviciach v súlade s rokovacím poriadkom. Výbor Národnej rady Slovenskej republiky pre sociálne veci a bývanie prerokoval návrh Romana Vavríka na vydanie zákona, ktorým sa mení a dopĺňa zákon č. 313/2001 Z. z. o verejnej službe, v zmysle a v súlade s rokovacím poriadkom Národnej rady s tým, že pred prerokovaním v gestorskom výbore zaujali stanoviská ústavnoprávny výbor, výbor pre financie, rozpočet a menu, výbor pre verejnú správu a na záver gestorský výbor. Ten nedostal do 7. marca žiadne stanoviská poslancov a ani stanoviská iných výborov, ktorým bol návrh zákona pridelený. Z výborov, ktoré prerokovali zákon alebo mali prerokovať zákon, neprerokoval ho výbor pre verejnú správu. S návrhom nesúhlasil ústavnoprávny výbor. A výbor pre financie, rozpočet a menu a gestorský výbor súhlasili s týmto návrhom zákona a odporučili ho schváliť. Z uznesení vyplynuli pozmeňujúce návrhy, ktoré sú súčasťou spoločnej správy v počte 6, nebudem ich teraz konkrétne čítať. Gestorský výbor odporúča Národnej rade hlasovať najprv o bode 1 v uvedenom v III. časti tejto spoločnej správy a odporúča ho neschváliť. Ďalej v bodoch 2 až 5 gestorský výbor odporúča schváliť pozmeňujúce návrhy. A bod 6 odporúča neschváliť. Rozhodujúci záver gestorského výboru je, aby sme návrh zákona, ktorý podal Roman Vavrík, poslanec Národnej rady, na doplnenie zákona č. 313 v pléne schválili. Súčasne ma určil gestorský výbor za spravodajcu a poveril ma v druhom a treťom čítaní informovať Národnú radu a predkladať návrhy na uznesenie. Ďalej ma poveril predložiť návrhy podľa § 83 ods. 4, § 84 ods. 2 a § 86 zákona Národnej rady Slovenskej republiky č. 230. Spoločná správa výborov Národnej rady Slovenskej republiky o prerokovaní návrhu zákona bola schválená uznesením Výboru Národnej rady pre sociálne veci a bývanie zo 14. marca 2002 pod č. 461. Pán predsedajúci, môžete otvoriť rozpravu k tomuto návrhu zákona. J. Migaš, predseda NR SR: Ďakujem, pán spravodajca. Keďže sme k tomuto a k nasledujúcim dvom bodom programu schválili spoločnú rozpravu, prerušujem rokovanie o tomto bode. Pokračujeme druhým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 313/2001 Z. z. o verejnej službe . Návrh ste dostali pred prvým čítaním ako tlač 1306 a spoločnú správu výborov 1306a. Za skupinu poslancov odôvodní tento zákon pán poslanec Štefan Rusnák, nech sa páči. Čiže rokujeme teraz o tlači 1306.